Jane Heitmann (V), 2012-05-15:
Tak for det.
Regeringen ønsker med dette lovforslag at sætte fokus på bl.a. passiv rygning.
Det er i sig selv et fromt ønske, særlig hvis der er en reel problemstilling at hænge hatten på.
Fra Venstres side har vi noteret os, at flere høringsparter bemærker den meget korte høringsfrist.
Jeg tror, at vi er mange, der undrer os over, hvorfor regeringen har så travlt.
Men lad mig for en god ordens skyld erindre regeringen om, hvad regeringen skriver i sit eget regeringsgrundlag: »Regeringen vil i tæt samarbejde med Folketinget sikre høj lovkvalitet gennem rimelige høringsfrister, der sikrer, at organisationer og andre høringsparter har ordentlig tid til at gennemgå lovforslag og udarbejde kommentarer.« Jeg tror, vi lader det billede stå et øjeblik, mens vi summer lidt over, at regeringen heller ikke på det her punkt overholder egne løfter, og at der i den grad mangler sammenhæng.
Jeg vil gerne her udtrykke min forundring over en regering, som med den ene hånd ønsker at oprette fixerum, hvor man fuldt lovligt kan fixe og ryge ulovligt indkøbte stoffer, mens man med den anden hånd ønsker at forbyde voksne mennesker at ryge en fuldt ud lovligt købt cigaret udendørs på f.eks. et gymnasium.
At rygning er skadeligt og sundhedsfarligt er der vist bred enighed om, uanset politisk observans.
I Venstre har vi et stærkt og et målrettet fokus på sundhed med sund fornuft.
Den sunde fornuft ser imidlertid ud til helt at have forladt regeringen, som nu med kvælende lovgivning ønsker at lave lovgivning for lovgivningens skyld.
At indføre lovgivning på områder, hvor hverdagen i praksis fungerer og der ikke er problemstillinger, som indikerer, at her må 179 lovgivere på Christiansborg tage affære, er helt urimeligt.
Lad mig komme med et par eksempler på indvendingerne fra nogle af de berørte foreninger.
De behøver ikke sindrige manualer fra 179 landspolitikere om, hvor på skolens matrikel elever må det ene eller det andet.
Det synspunkt deler vi fuldt ud i Venstre.
Som liberalt parti er vi ikke imod, at forældre og uddannelsessteder sætter grænser for under 18-årige.
Det er tværtimod det, der er vores alternativ til håbløse statslige forbudsregler med politikontrol, der ikke virker, og undtagelser og bureaukrati.
Derfor tror vi også på et samfund, hvor også forældrene og uddannelsesstederne er med til at løfte et ansvar.
Det viser de allerede i dag, og det er jo trods alt dem, der skal sikre overholdelsen, og ikke politiet Politikere kan lovgive om mangt og meget.
Til gengæld kan vi ikke lovgive om noget af det allervigtigste i samfundet, nemlig ansvaret for os selv og for vores nærmeste.
I Venstre er vi optaget af, at man lokalt tager ansvar, ligesom vi er optaget af at forebygge, at unge overhovedet begynder at ryge, og ligesom vi tror på, at man kan nå væsentlig længere ved at sikre en bedre håndhævelse af den eksisterende lovgivning.
Fra Venstres side glæder vi os derfor over, at regeringen har valgt at lytte, hvad angår bødestørrelserne.
Det er et vigtigt signal at sende, at vi mener det seriøst, når vi fra Christiansborg lovgiver omkring konsekvenserne af salg af tobak til unge under 18 år.
Afslutningsvis vil jeg gerne gøre det klart, at Venstre ikke kan støtte lovforslaget, og vi ser frem til udvalgsarbejdet.
Vi finder ganske enkelt ikke, at der er sammenhæng i regeringens argumentation på flere områder, som når der f.eks. i lovtekstens § 7 står, at på børneinstitutioner, skoler, kostskoler, efterskoler, institutioner med udbud af gymnasiale ungdomsuddannelser og opholdssteder er det ikke tilladt at ryge på institutionernes område.
At der nævnes gymnasiale ungdomsuddannelser må så betyde, at SOSU-skoler, landbrugsskoler, tekniske skoler uden htx samt handelsskoler uden htx ikke er omfattet.
Og det er ifølge statistikken nogle af de steder, hvor der er flest unge rygere.
Det forhold vil vi naturligvis gerne have belyst nærmere under udvalgsarbejdet.